《改之下第赋赠》
宋代·李大力

刘郎气豪酒豪诗更豪，乃肯折节作赋遗恨无纤毫。
诗雄赋老不入世俗眼，仰空大叫索酒歌离骚。
刘郎新诗今莫敌，挑战梅社无遗力。
果然桃杏一山开，龙马行天晓无迹。
锦标重夺更一年，却来走马春风前。
撑肠文字五千卷，吟哦得意扬休鞭。
世间荣辱俱游戏，莫为功名销壮志。
我辈胡颜自古然，刘蕡况是公家事。
银杯锦被骕骦裘。呼童唤酒鏖穷愁。
自怜却被微官缚，不及相从上酒楼。